A századot 1916 elején állították fel az ausztriai Straßhofban. Kiképzése után szeptember 6-án a román frontra, Karánsebesre irányították, majd 1917-ben átvezényelték az olasz frontra, ahol az ausztriai Sankt Veit an der Glan repülőterén volt a bázisa. 1917. július 25-én az egész légierőt átszervezték; ennek során a század hadosztályfelderítői feladatot kapott (neve ekkortól "Divisions-Kompanie 35", Flik 35D). 1917 október 24-től az 1. Isonzó-hadsereg részeként részt vett a 12. isonzói csatában. 1918 nyarán Santa Maria la Longába, majd Motta di Livenzába küldték és harcolt a Piave-offenzívában. 1918 szeptemberében egy újabb átszervezés során hadtesthez rendelt alegységgé "(Korps-Kompanie 35, Flik 35K)" nyilvánították.